次韻黄子虛同飲葛次顔家釀玉友
作者：沈與求
朝代：宋

paragraphs: 先生早年忘掃白，嬾飯青精借顔色。
獨餘驩伯爲友朋，熟不暇篘巾自瀝。
何須引泉連百井，飲若長虹太豪猛。
細斟玉筯滑無聲，酌我應憐官獨泠。
奇篇更寫陟釐黄，逼人心地生清涼。
了知二事盡家法，眼饞徑索銀瓶嘗。
我老華池少滋液，年來愛酒如偷蜜。
陶然一醉樂未央，此外要知俱長物。
相期徑造君勿違，坐得名勝從忘歸。
公侯似聞倦設醴，穆生正恐同分攜。